b'\n_START_ARTICLE_\nJames Prescott Joule\n_START_PARAGRAPH_\nD\xc5\xbeeimsas Preskotas D\xc5\xbeaulis (James Prescott Joule, 1818\xc2\xa0m. gruod\xc5\xbeio 24 d. Solforde, netoli Man\xc4\x8desterio\xc2\xa0\xe2\x80\x93 1889\xc2\xa0m. spalio 11 d.)\xc2\xa0\xe2\x80\x93 angl\xc5\xb3 fizikas, Londono karali\xc5\xa1kosios draugijos narys. Jo vardu pavadinti D\xc5\xbeaulio d\xc4\x97sniai._NEWLINE_D\xc5\xbeaulis studijavo \xc5\xa1ilumos kilm\xc4\x99 ir nustat\xc4\x97 jos ry\xc5\xa1\xc4\xaf su mechaniniu darbu. Tai pad\xc4\x97jo sukurti energijos tverm\xc4\x97s d\xc4\x97sn\xc4\xaf, i\xc5\xa1 kurio i\xc5\xa1sivyst\xc4\x97 pirmas termodinamikos d\xc4\x97snis. Jo vardu pavadintas SI sistemos darbo vienetas\xc2\xa0\xe2\x80\x93 d\xc5\xbeaulis. Jis dirbo su lordu Kelvinu ir suk\xc5\xabr\xc4\x97 temperat\xc5\xabros skal\xc4\x99, tyr\xc4\x97 magnetizmo rei\xc5\xa1kinius, ir atrado ry\xc5\xa1\xc4\xaf tarp srov\xc4\x97s tek\xc4\x97jimo per rezistori\xc5\xb3 ir i\xc5\xa1siskyrusios \xc5\xa1ilumos kiekio, dabar vadinam\xc4\x85 Pirmuoju D\xc5\xbeaulio d\xc4\x97sniu.\n_START_SECTION_\nAnkstyvieji metai\n_START_PARAGRAPH_\nTurtingo aludario, Bend\xc5\xbeamino D\xc5\xbeaulio (Benjamin Joule) (1784\xe2\x80\x931858) s\xc5\xabnus, D\xc5\xbeaulis iki 1834 buvo mokomas namie, v\xc4\x97liau kartu su savo vyresniu broliu Bend\xc5\xbeaminu i\xc5\xa1keliavo studijuoti kartu su D\xc5\xbeonu Daltonu \xc4\xaf Man\xc4\x8dester\xc4\xaf (Manchester Literary and Philosophical Society). Abu sp\xc4\x97jo pasimokyti vos kelerius metus aritmetikos ir geometrijos kai Dalton\xc4\x85 i\xc5\xa1tiko insultas. Ta\xc4\x8diau Daltono \xc4\xaftaka i\xc5\xa1liko, kaip ir jo koleg\xc5\xb3, chemiko Viljamas Henris (William Henry) ir Man\xc4\x8desterio in\xc5\xbeinieri\xc5\xb3 Peteris Evartas (Peter Ewart) ir Atonas Hodkinsonas (Eaton Hodgkinson). V\xc4\x97liau D\xc5\xbeaul\xc4\xaf mok\xc4\x97 D\xc5\xbeonas Davisas (John Davis). D\xc5\xbeaul\xc4\xaf su\xc5\xbeav\xc4\x97jo elektra, taigi jis kartu su broliu eksperimentavo purtydami elektra vienas kit\xc4\x85 ir \xc5\xa1eimos tarnus._NEWLINE_D\xc5\xbeaulis tapo alaus daryklos direktoriumi ir aktyviai dalyvavo jos veikloje iki verslo pardavimo 1854 metais. Mokslas buvo tik hobis, bet D\xc5\xbeaulis greitai prad\xc4\x97jo dom\xc4\x97tis galimybe pakeisti gamyklos garo variklius naujai i\xc5\xa1rastais elektriniais motorais. Aktyviausias jo tyrim\xc5\xb3 laikotarpis buvo tarp 1837 ir 1847\xc2\xa0m. 1838 pirmasis jo mokslinis striapsnis apie elektr\xc4\x85 buvo i\xc5\xa1spausdintas moksliniame \xc5\xbeurnale \xe2\x80\x9eElektros metra\xc5\xa1\xc4\x8diai\xe2\x80\x9c (Annals of Electricity), kur\xc4\xaf \xc4\xafk\xc5\xabr\xc4\x97 Daviso kolega Viljamas Sturgeonas (William Sturgeon). Jis atrado D\xc5\xbeaulio d\xc4\x97sn\xc4\xaf 1840 ir tik\xc4\x97josi tuo padaryti \xc4\xafsp\xc5\xabd\xc4\xaf Karali\xc5\xa1kajai Draugijai (Royal Society), ta\xc4\x8diau jau ne pirm\xc4\x85 kart\xc4\x85 suvok\xc4\x97, kad jis buvo suprastas kaip paprastas provincijos diletantas. Kai 1840 metais Sturgeonas persikraust\xc4\x97 \xc4\xaf Man\xc4\x8dester\xc4\xaf, jie su D\xc5\xbeauliu tapo miesto intelektual\xc5\xb3 rato branduoliu. Abu pritar\xc4\x97 id\xc4\x97jai, kad mokslas ir teologija tur\xc4\x97t\xc5\xb3 b\xc5\xabti sujungti. D\xc5\xbeaulis toliau d\xc4\x97st\xc4\x97 paskaitas Sturgeono Karali\xc5\xa1kojoje Viktorijos praktini\xc5\xb3 moksl\xc5\xb3 galerijoje (Royal Victoria Gallery of Practical Sience)._NEWLINE_Savo Man\xc4\x8desterio paskaitose, i\xc5\xa1 dalies motyvuojamas verslininko gyslel\xc4\x97s, i\xc5\xa1 dalies skatinamas mokslininko smalsumo, jis steng\xc4\x97si apibr\xc4\x97\xc5\xbeti kuri pirmin\xc4\x97 varomoji j\xc4\x97ga (XVIII ir XIX am\xc5\xbeiuose naudoti terminai darbas, energija, j\xc4\x97ga, galia da\xc5\xbenai vartoti ne pagal \xc5\xa1iuolaikinius \xc5\xa1i\xc5\xb3 \xc5\xbeod\xc5\xbei\xc5\xb3 apibr\xc4\x97\xc5\xbeimus) gali atlikti did\xc5\xbeiausi\xc4\x85 darb\xc4\x85. V\xc4\x97liau jis pasteb\xc4\x97jo, kad sudeginus svar\xc4\x85 anglies garo variklyje \xc5\xa1is duoda penkis kartus daugiau energijos u\xc5\xbe svar\xc4\x85 cinko, sunaudoto elektros elementuose. D\xc5\xbeaulio da\xc5\xbenai naudotas darbo vienetas buvo apib\xc5\xabdinamas kai sugeb\xc4\x97jimas vieno svaro mas\xc4\x99 pakelti \xc4\xaf vienos p\xc4\x97dos auk\xc5\xa1t\xc4\xaf._NEWLINE_D\xc5\xbeauliui dar\xc4\x97 \xc4\xaftak\xc4\x85 ir Frencio Apino (Franz Aepinus) m\xc4\x85stymai. Jis m\xc4\x97gino paai\xc5\xa1kinti elektros ir magnetizmo rei\xc5\xa1kinius per atominius rei\xc5\xa1kinius.'